**Rheoliadau Gwarchod Plant a Gofal Dydd (Anghymhwyso) (Cymru) 2022**

# ASESIAD EFFAITH RHEOLEIDDIOL

Mae'r asesiad hwn yn ymwneud ag asesu costau a manteision opsiynau mewn perthynas â newidiadau polisi arfaethedig rhwng [Rheoliadau Gwarchod Plant a Gofal Dydd (Anghymhwyso) (Cymru) 2010](https://www.legislation.gov.uk/wsi/2010/1703/contents/made/welsh) ("Rheoliadau 2010") a Rheoliadau Gwarchod Plant a Gofal Dydd (Anghymhwyso) (Cymru) 2022 ("Rheoliadau drafft 2022”).

# Cefndir

Mae Rheoliadau 2010, a ddaeth i rym ar 30 Gorffennaf 2010, yn nodi'r categorïau o bobl sydd wedi'u hanghymhwyso rhag cofrestru yng Nghymru fel gwarchodwyr plant neu ddarparwyr gofal dydd o dan Ran 10A o'r Ddeddf Plant. Ni chaiff y bobl anghymwys hyn ddarparu gofal dydd nac ymwneud â’r gwaith o reoli unrhyw ddarpariaeth gofal dydd, na bod ag unrhyw fuddiant ariannol ynddi. Ni cheir eu cyflogi ychwaith mewn cysylltiad â darpariaethau gofal dydd neu warchod plant.

# Crynodeb o'r prif newidiadau rhwng Rheoliadau 2010 a Rheoliadau drafft 2022

## Newidiadau technegol ac ategol

Un o brif nodau Rheoliadau drafft 2022 yw diweddaru'r ddeddfwriaeth fel ei bod yn gydnaws â'r gyfraith bresennol ac ail-greu Rheoliadau 2010 o dan bwerau galluogi sydd wedi'u diweddaru. Yn unol â hynny, mae Llywodraeth Cymru wedi manteisio ar y cyfle i ddileu rhannau o Reoliadau 2010 nad oes eu hangen bellach, ac i ddiwygio rhannau eraill lle barnwyd bod newidiadau'n briodol yn y cyd-destun deddfwriaethol presennol.

Mae Rheoliadau drafft 2022 yn cynnwys diweddariadau technegol lle mae cyfeiriadau at orchmynion a phenderfyniadau sy'n ymwneud â gofalu am blant (Atodlen 1), y rhestr o droseddau a ddiddymwyd (Atodlen 2) a throseddau penodedig (Atodlen 3) wedi'u diweddaru i adlewyrchu'r sefyllfa gyfreithiol bresennol yn y DU a’r tiriogaethau sy’n ddibynnol ar y Goron sef Ynys Manaw, Jersey a Guernsey. Wrth gynnwys troseddau cydnabyddedig yng Nghymru a Lloegr, yr Alban a Gogledd Iwerddon a’r tiriogaethau sy’n ddibynnol ar y Goron, y nod yw sicrhau, os canfyddir bod unigolyn wedi cyflawni trosedd debyg mewn rhan arall o’r DU neu yn un o’r tiriogaethau sy’n ddibynnol ar y Goron, eu bod yn cael eu hanghymhwyso rhag cofrestru fel gwarchodwr plant neu ddarparwr gofal dydd yng Nghymru. Mae rheoliad 4 o Reoliadau drafft 2022 hefyd yn darparu ar gyfer anghymhwyso rhag cael cofrestru mewn perthynas â throseddau a gyflawnwyd dramor sy'n debyg i'r troseddau a nodir yn y Rheoliadau drafft 2022.

Mae Atodlen 3 i Reoliadau drafft 2022 yn cynnwys troseddau sy’n anghymhwyso rhywun sy'n ychwanegol at y rhai yn Rheoliadau 2010. Mae'r troseddau penodedig newydd hyn wedi'u seilio i raddau helaeth ar y Rheoliadau cyfatebol yn Lloegr a ddiweddarwyd yn 2018 drwy [Reoliadau Gofal Plant (Anghymhwyso) a Gofal Plant (Darpariaeth Blynyddoedd Cynnar yn Rhad ac am Ddim) (Ymestyn Hawliau) (Diwygio) 2018.](https://www.legislation.gov.uk/uksi/2018/794/made) Mae'r troseddau ychwanegol hyn yn adlewyrchu troseddau newydd sydd wedi'u cyflwyno ers i Reoliadau 2010 ddod i rym, ac ystyrir eu bod yn rhywiol a threisgar eu natur a/neu'n achosi niwed i blant, neu'n ymwneud â phlant. Maent yn cynnwys, er enghraifft, troseddau sy'n ymwneud â therfysgaeth, defnydd amhriodol o gyfathrebu electronig cyhoeddus, datgelu ffotograffau a ffilmiau rhywiol preifat, masnachu pobl/camfanteisio ar bobl, a helpu i gyflenwi sylweddau seicoweithredol.

Ar hyn o bryd, mae Atodlen 3 i Reoliadau drafft 2022 yn cynnwys dwy drosedd ychwanegol yn ogystal â’r rhai sydd i’w gweld ar hyn o bryd yn y rheoliadau cyfatebol sy'n gymwys yn Lloegr, sef:

1. **Deddf Voyeuriaeth (Troseddau) 2019**, a ddaeth yn gyfraith yng Nghymru a Lloegr o 12 Ebrill 2019. Mae Deddf 2019 yn diwygio Deddf Troseddau Rhywiol 2003 i gyflwyno dwy drosedd newydd sy'n gysylltiedig â thynnu lluniau i fyny sgert, sef y weithred o osod offer fel camera neu ffôn symudol islaw dillad rhywun er mwyn tynnu llun voyeuristig heb eu caniatâd. Nid yw hyn yn gyfyngedig i’r rheini sy’n gwisgo sgert neu ffrog yn unig. Mae'n ymwneud â dynion neu fenywod sy’n gwisgo cilt, casog, trowsus byr neu drowsus arferol. Caiff y drosedd gyntaf ei nodi yn adran newydd 67A(1) Deddf 2003 ac mae'n canolbwyntio ar elfen ‘edrych’ y drosedd, ac adran newydd 67A(2) yn ymwneud â’r elfen o greu cofnod.
2. **Deddf Ymddygiad Gwrthgymdeithasol, Troseddu a Phlismona 2014**, adran 121 sy'n ei gwneud yn drosedd defnyddio trais, bygythiadau neu unrhyw fath o orfodaeth i orfodi person arall i briodi.

O ystyried natur rywiol y drosedd o dynnu lluniau i fyny sgert a'r risg uniongyrchol i blant sy'n agored i niwed, yn benodol, ystyrir bod cyfiawnhad dros ychwanegu'r drosedd hon at Atodlen 3 i Reoliadau 2022.

O ystyried y potensial i droseddau sy'n ymwneud â gorfodi rhywun i briodi gynnwys trais, bygythiadau o drais a gorfodaeth er mwyn pwyso ar/gorfodi unigolyn arall i'r hyn sydd, i bob pwrpas, yn drefniant cyfreithiol rwymol, ystyrir ei bod yn rhesymol cynnwys y drosedd hon hefyd ar y rhestr o droseddau sy’n anghymwyso.

Fel yn achos Rheoliadau 2010, mae Rheoliadau drafft 2022 (yn Rheoliad 10) yn cynnwys hawl i apelio i'r Tribiwnlys Haen Gyntaf yn erbyn gwrthodiad gan Weinidogion Cymru i wrthdroi anghymhwysiad o dan y Rheoliadau. Mae hyn yn golygu y gall y rhai sy'n teimlo eu bod wedi'u hanghymhwyso rhag cofrestru fel gwarchodwr plant neu ddarparwr gofal dydd heb gyfiawnhad, os ydynt yn gymwys, ofyn am i’w hanghymhwysiad gael ei wrthdroi gan Weinidogion Cymru. Gellir apelio i'r Tribiwnlys Haen Gyntaf ynghylch penderfyniad gan Weinidogion Cymru i wrthod gwrthdroi anghymhwysiad.

Ystyrir mai effaith fach iawn y bydd ychwanegu’r troseddau ychwanegol hyn yn ei chael o ystyried y niferoedd cymharol isel o unigolion sy'n debygol o fod wedi'u collfarnu neu eu rhybuddio am y troseddau penodedig a fyddai hefyd yn bwriadu cael eu cofrestru fel gwarchodwr plant neu ddarparwr gofal dydd yng Nghymru.

At hynny, rhaid cynnal gwiriad datgelu manylach ar unigolion sydd am gofrestru fel gwarchodwr plant neu ddarparwr gofal dydd yng Nghymru, gan wirio'r rhestrau gwahardd, sy'n dangos yr un peth â gwiriad manylach ynghyd ag a yw'r ymgeisydd ar y rhestr sy’n ei wahardd rhag gweithio gydag oedolion, y rhestr sy’n ei wahardd rhag gweithio gyda phlant, neu'r ddau. Caiff y gwiriadau hyn eu prosesu gan y Gwasanaeth Datgelu a Gwahardd (DBS)[[1]](#footnote-1) [[2]](#footnote-2) ac maent yn rhan o'r broses gofrestru fel gwarchodwr plant neu ddarparwr gofal dydd sy'n cael ei rheoli gan Arolygiaeth Gofal Cymru (AGC) ar ran Gweinidogion Cymru. Maent yn darparu gwybodaeth am hanes troseddol unigolyn ar adeg benodol, a gallant gynnwys gwybodaeth am eu haddasrwydd i weithio gyda phlant. Bydd y rhan fwyaf o'r troseddau a gynhwysir yn Rheoliadau drafft 2022 yn cael eu codi'n awtomatig, felly, fel rhan o'r gwiriad datgelu manylach, ac effaith fach iawn y bydd y Rheoliadau drafft ynddynt eu hunain yn ei chael.

# Newidiadau polisi allweddol

O ran y **newidiadau polisi allweddol** sy'n cael eu cynnig, nodir yr opsiynau ynghyd â'r costau a'r manteision isod.

## Anghymhwyso ar sail cysylltiad

Mae darpariaeth anghymhwyso ar sail cysylltiad yn golygu y gall unigolyn gael ei anghymhwyso rhag gweithio ym maes gofal plant oherwydd trosedd a gyflawnwyd gan rywun sy'n byw neu'n gweithio yn ei gartref.

O dan Reoliadau 2010, gellir anghymhwyso gwarchodwr plant cofrestredig, a ddiffinnir mewn deddfwriaeth fel rhywun sy'n gweithio mewn "mangre ddomestig" (h.y. o fangre sydd hefyd yn gartref), a darparwr gofal dydd cofrestredig, a ddiffinnir fel gwasanaeth a ddarperir mewn "mangre annomestig" (h.y. o fangre sydd ar wahân i'w gartref) rhag cofrestru neu weithio ym maes gofal plant yng Nghymru **ar sail ei gysylltiad â rhywun sy'n byw neu'n gweithio yn ei gartref sydd wedi cyflawni trosedd neu a wnaed yn destun gorchmynion neu benderfyniadau sy'n dod o fewn cwmpas Rheoliadau 2010.**

Rydym yn cynnig dileu'r darpariaethau anghymhwyso ar sail cysylltiad yn Rheoliadau 2010 mewn perthynas ag unigolion cofrestredig sy’n gweithio ar safleoedd annomestig. Mae hyn yn golygu y byddai unigolion yn gallu gweithio i ffwrdd o'u cartref fel gwarchodwr plant cofrestredig (er bod hyn yn llai tebygol o ddigwydd yn ymarferol gan fod y rhan fwyaf o warchodwyr plant wedi'u cofrestru i weithio o'u cartref eu hunain) neu fel darparwr gofal dydd er eu bod yn byw gyda rhywun sydd wedi'i anghymhwyso o dan Reoliadau drafft 2022 neu'n byw mewn cartref lle mae person o'r fath yn gweithio. Mae effaith y newid polisi hwn yn fwy tebygol o fod yn berthnasol i ddarparwyr gofal dydd.

Mae’r opsiynau a’r effeithiau canlynol wedi'u hystyried:

Opsiwn 1

Gwneud dim a pharhau â'r darpariaethau anghymhwyso presennol mewn perthynas â gweithwyr mewn lleoliadau domestig ac annomestig.

Mae'r opsiwn hwn yn cadw'r polisi fel y mae, gan anghymhwyso unigolion cofrestredig sy'n gweithio ar safleoedd domestig ac annomestig yn yr un modd â’i gilydd. Yn Rheoliadau Lloegr 2018, dilewyd yr anghymhwysiad ar sail cysylltiad mewn perthynas â staff sy'n gweithio ym maes gofal dydd ac ysgolionond gan gadw’r ddarpariaeth ar gyfer unigolion sy'n darparu ac yn gweithio ym maes gofal plant ar safleoedd domestig (h.y. gwarchodwyr plant).

Pe bai Cymru'n cadw'r sefyllfa fel y mae, byddai ein polisi mewn perthynas ag unigolion cofrestredig sy'n gweithio ar safleoedd annomestig yn wahanol i'r sefyllfa yn Lloegr, a byddai'n cynnal y safbwynt ei bod yr un mor amhriodol i unigolion cofrestredig ymwneud â gofal plant ar safleoedd domestig ac annomestig ar sail eu cysylltiad â rhywun sy'n byw neu'n gweithio yn eu cartref sydd wedi cyflawni trosedd neu a wnaed yn destun gorchmynion/penderfyniadau sy'n dod o fewn cwmpas y ddeddfwriaeth anghymhwyso.

Opsiwn 2

Yn Rheoliadau drafft 2022, dileu'r ddarpariaeth anghymhwyso ar sail cysylltiad sy'n ymwneud ag unigolion cofrestredig sy'n gweithio ar safleoedd domestig ac annomestig.

Derbynnir yn gyffredinol bod caniatáu i unigolyn gofrestru i ddarparu gwasanaethau gwarchod plant os yw’n byw gyda rhywun sydd wedi'i anghymhwyso neu os yw person anghymwys yn gweithio yn ei gartref, lle darperir gofal plant, yn risg uchel. Mewn amgylchedd cartref, mae cryn botensial a chyfle i bobl eraill sy'n byw neu'n gweithio yn y cartref ddod i gysylltiad â'r plant sy'n derbyn gofal a dylanwadu ar weithredoedd y person cofrestredig. Fel rheol gyffredinol, mae gwarchodwyr plant yn gweithio'n annibynnol o'u cartref eu hunain, er y gall rhai weithio gyda gwarchodwyr plant eraill neu gynorthwywyr gwarchod plant. Byddai dileu'r ddarpariaeth mewn perthynas ag unigolion cofrestredig sy'n gweithio ar safleoedd domestig yn dileu mesur allweddol o ran diogelu plant.

Opsiwn 3

Yn Rheoliadau drafft 2022, dileu'r ddarpariaeth anghymhwyso ar sail cysylltiad sy'n ymwneud ag unigolion cofrestredig sy'n gweithio ar safleoedd annomestig yn unig.

Mae lefel gyffredinol y risg i ddiogelwch plant sy'n deillio o gysylltiad person cofrestredig ar safleoedd annomestig yn sylweddol is na'r risg mewn lleoliadau domestig, ac mae angen i'r polisi fod yn gymesur â'r lefel wahanol o risg. O ran polisi a thystiolaeth, mae sail gryfach dros ddileu'r ddarpariaeth yn y cyd-destun hwn, gan gynnwys:

* Nid yw'r darpariaethau presennol yn ystyried y ffaith y bydd unigolion sy'n darparu gofal ar safle annomestig, yn gyffredinol, yn gweithio ochr yn ochr â nifer o bobl eraill ac y bydd eraill yn y gweithle yn arsylwi ar eu hymddygiad;
* Gellid ystyried bod anghymhwyso ar sail cysylltiad yn annheg/ anghyfiawn/ diangen – nid yw trosedd a gyflawnwyd gan rywun arall sydd yn y cartref neu'r ffaith ei fod wedi'i wneud yn destun gorchmynion/penderfyniadau o fewn cwmpas y ddeddfwriaeth yn effeithio ar rôl a phroffesiwn y person cofrestredig, yn enwedig os yw'r person cofrestredig hwnnw'n gweithio i ffwrdd o'r cartref ac i ffwrdd oddi wrth unrhyw berson sydd wedi'i anghymhwyso. Yn yr ymgynghoriad a gynhaliwyd yn Lloegr ar y mater hwn, canfuwyd y gall y ddeddfwriaeth, mewn rhai sefyllfaoedd, orfodi unigolion i ddewis rhwng eu partneriaid neu eu teulu a'u gwaith, gan effeithio'n negyddol ar gysylltiadau teuluol;
* Bydd dileu'r ddarpariaeth mewn perthynas â lleoliadau annomestig yn dileu rhywfaint o gymhlethdod y Rheoliadau presennol ac yn alinio polisïau Cymru a Lloegr.

Cafodd rhai o'r rhesymau hyn eu hystyried fel rhan o ymgynghoriad cyhoeddus Llywodraeth y DU ar gynigion i ddiwygio'r trefniadau yn Lloegr yn 2016. Roedd y rhan fwyaf o'r ymatebion i'r ymgynghoriad hwnnw yn cefnogi dileu'r ddarpariaeth yn llwyr mewn perthynas ag unigolion cofrestredig sy'n gweithio ar safleoedd annomestig. Pe baem yn ymgynghori ar amrywiaeth o ddulliau gweithredu posibl yma yng Nghymru, gallem ddisgwyl ymateb tebyg, yn enwedig o gofio bod gennym lawer llai o wasanaethau gofal plant annomestig yng Nghymru, ac felly y byddai effaith unrhyw newid yn llai nag yn Lloegr lle mae'r ddeddfwriaeth hefyd yn berthnasol i ysgolion (lle mae plant ifanc yn mynychu). Gallai alinio â'r polisi yn Lloegr hefyd hwyluso gweithio trawsffiniol a symleiddio'r rheolau i bobl sy'n gweithio yn y sector gofal plant.

Yr Opsiwn a Ffefrir

Drafftiwyd Rheoliadau drafft 2022 i ddileu'r ddarpariaeth anghymhwyso ar sail cysylltiad mewn perthynas ag unigolion cofrestredig sy'n darparu gofal plant ar safleoedd annomestig, am y rhesymau a nodir o dan Opsiwn 3 uchod.

Yn unol â hynny, mae Rheoliad 11 o Reoliadau drafft 2022 yn darparu ei bod yn ddyletswydd ar berson sydd wedi'i gofrestru o dan Ran 2 y Mesur i ddatgelu gwybodaeth i Weinidogion Cymru sy’n berthnasol i fanylion unrhyw orchymyn, penderfyniad, collfarn neu sail arall dros anghymhwyso rhag cofrestru o dan y Rheoliadau hyn. Mae'r rhwymedigaeth honno'n berthnasol i wybodaeth sy'n ymwneud â'r person cofrestredig ac unrhyw berson sy'n byw yn y cartref neu a gyflogir yn y cartref lle mae’r person cofrestredig yn warchodwr plant neu'n bwriadu gweithredu fel gwarchodwr plant **ond nid yw'n berthnasol** i unrhyw unigolion sy'n byw yn yr un cartref neu a gyflogir yn yr un cartref â darparwr gofal dydd cofrestredig neu rywun sy'n gwneud cais i gofrestru fel darparwr gofal dydd neu warchodwr plant sy’n cofrestru i weithio i ffwrdd o'i gartref.

Ystyriwyd p’un a ddylid cadw'r ddarpariaeth anghymhwyso ar sail cysylltiad ar gyfer darparwyr gofal dydd lle mae eu man gwaith/busnes gofal plant ar yr un safle â lle maent yn byw. Nid yw hyn yn cael ei gynnig fel rhan o'r newidiadau, yn enwedig o ystyried y nifer fach iawn o ddarparwyr gofal dydd sydd yn y sefyllfa hon, bod mesurau a ffactorau eraill sy’n lleihau’r risg mewn amgylchedd gofal dydd, fel y nodwyd uchod, a'r ffaith y byddai addasrwydd y safle yn ystyriaeth yn ystod y cam cofrestru.

Bydd yr ymarfer ymgynghori sydd wedi’i gynllunio yn ffordd o brofi lefel y gefnogaeth i’r newid arfaethedig hwn (Opsiwn 3) a gellir ei ddefnyddio hefyd i asesu’r awydd ymhlith rhanddeiliaid i gadw'r status quo (h.y. Opsiwn 1).

## Gorchmynion gofal a goruchwylio

Rydym am gywiro elfennau anghyson yn Rheoliadau 2010 sy'n ymwneud ag anghymhwyso unigolion yn awtomatig a oedd eu hunain unwaith yn destun gorchymyn gofal neu oruchwylio, a gofalwyr maeth (gan gynnwys gofalwyr maeth sy’n berthnasau) neu rieni sydd wedi mabwysiadu plentyn a wnaed yn destun y gorchmynion hyn.

Opsiwn 1

Atal yr arfer o anghymhwyso unigolion yn awtomatig a oedd eu hunain unwaith yn destun **gorchymyn gofal yn unig** a gofalwyr maeth (gan gynnwys gofalwyr maeth sy’n berthnasau) neu rieni sydd wedi mabwysiadu plentyn a oedd neu sy'n destun **gorchymyn gofal yn unig**. Ni fyddai unrhyw newidiadau yn cael eu gwneud mewn perthynas â gorchmynion goruchwylio.

Er y byddai hyn yn alinio'r polisi yng Nghymru â'r hyn sydd ar waith yn Lloegr ar hyn o bryd, deallwn fod gorchmynion gofal a goruchwylio yn cael eu gwneud ar y sail bod plentyn yn dioddef neu'n debygol o ddioddef niwed sylweddol, ac rydym yn ystyried ei bod yn afresymol ac yn annheg gwneud y newid polisi hwn mewn perthynas â gorchmynion gofal yn unig gan fod y ddau fath o orchymyn yn cael eu gwneud ar yr un sail.

Opsiwn 2

Atal yr arfer o anghymhwyso unigolion yn awtomatig a oedd eu hunain unwaith yn destun **gorchymyn gofal neu oruchwylio** a gofalwyr maeth (gan gynnwys gofalwyr maeth sy’n berthnasau) neu rieni sydd wedi mabwysiadu plentyn a oedd neu sy'n destun **gorchymyn gofal neu oruchwylio.**

Gan fod gorchmynion gofal a goruchwylio yn cael eu gwneud ar y sail bod plentyn yn dioddef neu'n debygol o ddioddef niwed sylweddol, rydym o'r farn ei bod yn annheg anghymhwyso'r canlynol:

* Unigolion y gwnaed gorchymyn gofal neu oruchwylio mewn perthynas â nhw yn y gorffennol lle mai nhw eu hunain oedd yr unigolyn mewn perygl/yn debygol o ddioddef niwed;
* Gofalwyr maeth (gan gynnwys gofalwyr maeth sy’n berthnasau) a mabwysiadwyr sy'n gwneud cais i fod yn warchodwr plant neu'n ddarparwr gofal dydd cofrestredig ond sy'n gyfrifol am blentyn/plant a oedd neu sy'n destun gorchymyn gofal neu oruchwylio a wnaed o ganlyniad i weithredoedd pobl eraill.

Nid oes unrhyw dystiolaeth y byddai'r unigolion hyn yn risg i ddiogelwch plant yn eu gofal (yn wahanol i unigolion y mae eu gweithredoedd nhw wedi arwain at wneud gorchymyn gofal neu oruchwylio), ac mae'n debygol nad oedd erioed yn fwriad anghymhwyso'r unigolion hyn pan wnaed Rheoliadau 2010. Mae cyfiawnhad dros ddadlau bod y darpariaethau hyn yn annheg.

O dan yr opsiwn hwn, ein bwriad fyddai cadw'r darpariaethau yn Rheoliadau 2010 mewn perthynas ag unigolion sy'n gwneud cais i weithredu fel gwarchodwr plant neu ddarparwr gofal dydd pan fo gorchmynion o'r fath wedi'u gwneud ar sail y ffordd y maen nhw wedi trin plentyn.

Yr Opsiwn a Ffefrir

Ein dewis opsiwn yw Opsiwn 2 am y rhesymau a nodir uchod. Nid ystyriwyd yr opsiwn o gadw'r status quo ar y sail bod angen datrys yr elfennau anghyson yn Rheoliadau 2010 am resymau cydraddoldeb.

# Canllawiau ar gyfer gwarchodwyr plant a darparwyr gofal dydd cofrestredig

Er mai dim ond mewn perthynas ag unigolion sydd wedi'u cofrestru fel gwarchodwr plant neu ddarparwr gofal dydd y mae'r rheoliadau hyn yn gymwys, mae adran 39(2) o Fesur Plant a Theuluoedd (Cymru) 2010 yn ymestyn ymhellach yr effaith i'r rhai y caniateir eu cyflogi ar safleoedd o'r fath gan nodi "*Rhaid i berson beidio â chyflogi, mewn cysylltiad â darparu gofal dydd neu wasanaeth gwarchod plant yng Nghymru, berson sydd wedi’i anghymhwyso rhag cofrestru o dan y Rhan hon gan reoliadau o dan adran 38.”*

O ystyried cymhlethdodau'r ddeddfwriaeth, cynigir y dylai Llywodraeth Cymru ddatblygu canllawiau i godi ymwybyddiaeth ymhlith darparwyr cofrestredig o hyd a lled y Rheoliadau newydd a'r gofynion ar gyflogwyr i beidio â chyflogi unrhyw berson sydd wedi'i anghymhwyso.

# Costau a manteision

## Costau

Yn achos llawer o'r tybiaethau, dylid nodi nad ydynt yn seiliedig ar dystiolaeth. Amcangyfrifon strwythuredig ydynt. Oherwydd hyn, ynghyd â'r effaith fach sy'n gysylltiedig â'r polisi, rydym wedi mynd ati i lunio’r dadansoddiad hwn ar sail cyfrannedd.

|  |  |
| --- | --- |
| **1**  | **£28,400 ar gyfer costau ymgyfarwyddo trosiannol i reolwyr gofal plant a safleoedd chwarae cofrestredig ddod yn gyfarwydd â'r newidiadau yn y Rheoliadau a'r canllawiau cysylltiedig;** Nifer y safleoedd gofal dydd cofrestredig x amcangyfrif o’r gyfradd fesul awr i reolwr x 0.5 awr 1,800[[3]](#footnote-3) x £20.60[[4]](#footnote-4) x 0.5[[5]](#footnote-5) = £18,538.65Nifer y gwarchodwyr plant x amcangyfrif o’r gyfradd fesul awr x 0.5 awr1,500 x £13.09[[6]](#footnote-6) x 0.5 = £9,818.25Cyfanswm = £28,356.90 |
| **2** | **£700 ar gyfer amser staff Llywodraeth Cymru i ddatblygu a chyfathrebu ynghylch y canllawiau newydd**Amcangyfrif o 20 awr o amser swyddog HEO, 4 awr o amser swyddog Gradd 7, ac 1 awr o amser Dirprwy Gyfarwyddwr(15 x 30.65)[[7]](#footnote-7) + (4 x 50.94)[[8]](#footnote-8) + (1 x 71.88)[[9]](#footnote-9) = £735.33  |

## Manteision

|  |  |
| --- | --- |
| **1** | **£3,300 y flwyddyn yn uniongyrchol am fod gweithwyr a fyddai fel arall wedi cael eu hatal tra'n aros am ganlyniad cais i wrthdroi anghymhwysiad bellach yn gallu gweithio;**Amcangyfrif o nifer yr achosion x oriau a gollir fesul achos x amcangyfrif o gyflog yr awr (gan gynnwys argostau) ar safleoedd gofal plant a chwarae cofrestredig 3[[10]](#footnote-10) x 84 awr[[11]](#footnote-11) x £13.09[[12]](#footnote-12) = £3,298.93 |
| **2** | **£100 y flwyddyn yn deillio o’r ffaith nad yw staff gweinyddol darparwyr yn gorfod cefnogi staff sy'n gwneud cais i wrthdroi anghymhwysiad, ystyried asesiadau anghymhwyso, neu hysbysu Arolygiaeth Gofal Cymru;**Amcangyfrif o nifer yr achosion x amser a dreulir fesul achos x cyflog yr awr i staff cymorth 3[[13]](#footnote-13) X 2.175 awr[[14]](#footnote-14) x £13.09[[15]](#footnote-15) = £85.42  |

# Effeithiau Eraill (heb werth ariannol)

Nid oes data ar gael ar nifer yr oedolion yng Nghymru sydd wedi bod yn destun gorchymyn gofal neu oruchwylio yng Nghymru yn y gorffennol, neu sydd wedi mabwysiadu neu’n maethu plant sy'n destun gorchmynion gofal. Nid yw'n bosibl nodi, felly, faint o'r bobl hynny a allai geisio cofrestru fel gwarchodwr plant neu ddarparwr gofal dydd yng Nghymru yn y dyfodol. Fodd bynnag, disgwyliwn i’r nifer fod yn fach.

Yn ogystal â'r costau a'r manteision a restrir uchod, mae'n debygol y bydd yna effeithiau pellach na chânt eu hystyried yma sy'n ymwneud â gwell perthynas rhwng cyflogwyr a chyflogeion. Mae'r rhain yn cynnwys ymdeimlad mwy o les ac o degwch sy'n arwain at well cynhyrchiant, llai o straen ar ddarparwyr wrth orfod adleoli neu atal staff, a gorfod dod o hyd i staff yn eu lle, ac o bosibl ystod ehangach o ymgeiswyr. Fodd bynnag, nid ydym wedi mynd ati i gynnwys y rhain, oherwydd nad oes tystiolaeth ar gael yn rhwydd ac oherwydd ein bod am fod yn gymesur o ystyried graddfa’r polisi.

Yn ogystal, mae yna fanteision eraill na chânt eu cynnwys yma, megis yr amser a arbedir i weithwyr na fyddent bellach yn gorfod gwneud cais i wrthdroi anghymhwysiad, ac i AGC na fyddent bellach yn gorfod treulio amser yn prosesu achosion gwrthdroi anghymhwysiad (er mai ychydig iawn a fu yn ystod y 10 mlynedd diwethaf).

O'r herwydd, credwn y gallai gwir werth y manteision sy'n deillio o'r polisi fod yn fwy na'r hyn a nodir yma.

# Ymgynghori

Mae'r [Asesiad Effaith Rheoleiddiol drafft](https://llyw.cymru/rheoliadau-gwarchod-plant-gofal-dydd-anghymhwyso-cymru-drafft-2022-asesiad-effaith-rheoleiddiol) hwn yn cael ei gyhoeddi ochr yn ochr â [Dogfen Ymgynghori](https://llyw.cymru/rheoliadau-gwarchod-plant-gofal-dydd-anghymhwyso-cymru-drafft-2022-html) a [Rheoliadau drafft Gwarchod Plant a Gofal Dydd (Anghymhwyso) (Cymru) 2022](https://llyw.cymru/rheoliadau-gwarchod-plant-gofal-dydd-anghymhwyso-cymru-drafft-2022). Mae'r cyfnod ymgynghori yn dechrau ar 31 Mawrth 2022 a bydd yn para tan 23 Mehefin 2022.

# Asesiad Effaith Integredig

Mae [Asesiad Effaith Integredig](https://llyw.cymru/rheoliadau-gwarchod-plant-gofal-dydd-anghymhwyso-cymru-drafft-2022-asesiad-effaith-integredig) yn cael ei ddatblygu a chyhoeddir adrannau perthnasol yma.

# Asesiad o'r Gystadleuaeth

| Prawf hidlo'r gystadleuaeth |
| --- |
| **Cwestiwn** | **Ateb** |
| **C1:** Yn y farchnad/marchnadoedd y mae’r Rheoliadau newydd yn effeithio arni/arnynt, a oes gan unrhyw gwmni gyfran o’r farchnad sy’n fwy na 10%? | Nac oes |
| **C2:** Yn y farchnad/marchnadoedd y mae’r Rheoliadau newydd yn effeithio arni/arnynt, a oes gan unrhyw gwmni gyfran o’r farchnad sy’n fwy nag 20%? | Nac oes |
| **C3:** Yn y farchnad/marchnadoedd y mae’r Rheoliadau newydd yn effeithio arni/arnynt, a yw cyfran y tri chwmni mwyaf gyda’i gilydd yn 50% o leiaf o’r farchnad? | Nac ydy |
| **C4:** A fyddai costau’r Rheoliadau yn effeithio llawer mwy ar rai cwmnïau o gymharu ag eraill? | Na fyddent |
| **C5:** A yw’r Rheoliadau yn debygol o effeithio ar strwythur y farchnad, gan newid nifer neu faint y cwmnïau? | Nac ydynt |
| **C6:** A fyddai’r Rheoliadau yn arwain at gostau sefydlu uwch i ddarpar gyflenwyr neu gyflenwyr newydd, nad oes rhaid i gyflenwyr presennol eu talu? | Na fyddent |
| **C7:** A fyddai’r Rheoliadau yn arwain at gostau rheolaidd uwch i ddarpar gyflenwyr neu gyflenwyr newydd, nad oes rhaid i gyflenwyr presennol eu talu? | Na fyddent |
| **C8:** A yw'r sector yn gweld newidiadau technolegol cyflym? | Nac ydy |
| **C9:** A fyddai’r Rheoliadau yn cyfyngu ar allu cyflenwyr i ddewis pris, ansawdd, ystod neu leoliad eu cynhyrchion? | Na fyddent |

Ni fydd y Rheoliadau yn effeithio ar fusnes, elusennau a/neu'r sector gwirfoddol mewn ffyrdd sydd â goblygiadau o ran cystadleuaeth. Ni ddefnyddiwyd prawf hidlo'r gystadleuaeth.

Ni ddisgwylir i'r Rheoliadau gael unrhyw effaith ar gystadleuaeth na gosod unrhyw gyfyngiadau ar gyflenwyr newydd na chyflenwyr presennol.

Ni ddisgwylir i'r Rheoliadau gael unrhyw effaith negyddol ar fusnesau bach a chanolig yng Nghymru.

# Adolygiad ar ôl gweithredu

Byddwn yn gofyn yn barhaus am adborth ar effeithiolrwydd y Rheoliadau ac effaith y newidiadau, gan ystyried unrhyw welliannau y gallai fod eu hangen yn y dyfodol. Gofynnir am adborth gan Arolygiaeth Gofal Cymru sy'n ymgymryd â swyddogaethau Gweinidogion Cymru mewn perthynas â chofrestru gwarchodwyr plant a darparwyr gofal dydd ac ymdrin â cheisiadau i wrthdroi anghymhwysiadau yn rheolaidd, yn ogystal ag adborth gan gynrychiolwyr y sector.

1. [Rhestr o droseddau na fyddant byth yn cael eu hidlo o dystysgrif DBS - GOV.UK (www.gov.uk)](https://www.gov.uk/government/publications/dbs-list-of-offences-that-will-never-be-filtered-from-a-criminal-record-check) [↑](#footnote-ref-1)
2. Pan fo person wedi byw dramor, mae AGC yn gofyn am wiriad DBS cyfatebol [↑](#footnote-ref-2)
3. Cofrestr Arolygiaeth Gofal Cymru Rhagfyr 2021. Wedi’i dalgrynnu i’r 100 agosaf. [↑](#footnote-ref-3)
4. Amcangyfrif yn seiliedig ar [ddata ASHE](https://www.ons.gov.uk/surveys/informationforbusinesses/businesssurveys/annualsurveyofhoursandearningsashe). Dau 'broffesiwn', er nad ydynt yn uniongyrchol gysylltiedig, sydd fwyaf perthnasol: Rheolwyr a pherchnogion gwasanaethau iechyd a gofal (£16.44); Rheolwyr a pherchnogion gofal preswyl, gofal dydd a gofal cartref (£15.25). Mae cyfartaledd enillion gros canolrifol y ddau broffesiwn fesul awr wedi’i nodi ar sail arolwg 2021. Mae’r ffigurau wedi'u codi 30% i adlewyrchu argostau. [↑](#footnote-ref-4)
5. Rhagdybiaeth oherwydd diffyg tystiolaeth. Yn seiliedig ar [Reoliadau Gofal Plant (Anghymhwyso) a Gofal Plant (Darpariaeth Blynyddoedd Cynnar yn Rhad ac am Ddim) (Ymestyn Hawliau) (Diwygio) 2018 (legislation.gov.uk)](https://eur01.safelinks.protection.outlook.com/?url=https%3A%2F%2Fwww.legislation.gov.uk%2Fuksi%2F2018%2F794%2Fpdfs%2Fuksiod_20180794_en.pdf&data=04%7C01%7CFaye.Gracey%40gov.wales%7Cd7c4f9d327c5498b147b08d98e42732e%7Ca2cc36c592804ae78887d06dab89216b%7C0%7C0%7C637697238305163407%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C1000&sdata=cyyX5MJ55Tvf0bFegcgGZhhfJ1SXrvil%2FMNnkh%2F6OSA%3D&reserved=0) [↑](#footnote-ref-5)
6. Amcangyfrif yn seiliedig ar [ddata ASHE](https://www.ons.gov.uk/surveys/informationforbusinesses/businesssurveys/annualsurveyofhoursandearningsashe). Enillion gros canolrifol fesul awr y proffesiwn Gwarchodwyr Plant (£10.07). Ar sail arolwg 2021. Mae’r ffigurau wedi’u codi 30% i adlewyrchu argostau. [↑](#footnote-ref-6)
7. Cost gros gyfartalog flynyddol swyddog HEO yn 2020-21 yw £49,893 [↑](#footnote-ref-7)
8. Cost gros gyfartalog flynyddol swyddog Gradd 7 yn 2020-21 yw £82,928 [↑](#footnote-ref-8)
9. Cost gros gyfartalog flynyddol Dirprwy Gyfarwyddwr yn 2020-21 yw £117,016 [↑](#footnote-ref-9)
10. Yn absenoldeb data ar nifer yr achosion gan Arolygiaeth Gofal Cymru, rydym wedi cyfrifo nifer yr achosion yn Lloegr ar sail data Ofsted, ac yna ar sail cyfrannedd rydym wedi rhagdybio y byddai’r ffigur hwn yn amcan bras ar gyfer y safleoedd yng Nghymru [↑](#footnote-ref-10)
11. Yn seiliedig ar wybodaeth reoli ac adborth a ddarparwyd gan Ofsted ar gyfer [Rheoliadau Gofal Plant (Anghymhwyso) a Gofal Plant (Darpariaeth Blynyddoedd Cynnar yn Rhad ac am Ddim) (Ymestyn Hawliau) (Diwygio) 2018 (legislation.gov.uk)](https://eur01.safelinks.protection.outlook.com/?url=https%3A%2F%2Fwww.legislation.gov.uk%2Fuksi%2F2018%2F794%2Fpdfs%2Fuksiod_20180794_en.pdf&data=04%7C01%7CFaye.Gracey%40gov.wales%7Cd7c4f9d327c5498b147b08d98e42732e%7Ca2cc36c592804ae78887d06dab89216b%7C0%7C0%7C637697238305163407%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C1000&sdata=cyyX5MJ55Tvf0bFegcgGZhhfJ1SXrvil%2FMNnkh%2F6OSA%3D&reserved=0) Cymryd yn ganiataol ei fod yn debygol o fod yn debyg yng Nghymru [↑](#footnote-ref-11)
12. Amcangyfrif yn seiliedig ar [ddata ASHE](https://www.ons.gov.uk/surveys/informationforbusinesses/businesssurveys/annualsurveyofhoursandearningsashe). Enillion gros canolrifol fesul awr y proffesiwn Gwarchodwyr Plant (£10.07). Ar sail arolwg 2021. Tybir bod hyn yn gymharol berthnasol i staff eraill sy'n gweithio yn y sector gofal plant a chwarae cofrestredig yn ehangach. Mae’r ffigurau wedi'u codi 30% i adlewyrchu argostau. [↑](#footnote-ref-12)
13. Fel uchod – amcangyfrif yn seiliedig ar ddata Ofsted. Mae AGC wedi cadarnhau mai ychydig iawn o anghymhwysiadau a gafodd eu gwrthdroi yn ystod y 10 mlynedd diwethaf [↑](#footnote-ref-13)
14. Fel uchod – amcangyfrif yn seiliedig ar ddata Ofsted [↑](#footnote-ref-14)
15. Amcangyfrif yn seiliedig ar [ddata ASHE](https://www.ons.gov.uk/surveys/informationforbusinesses/businesssurveys/annualsurveyofhoursandearningsashe). Enillion gros canolrifol fesul awr y proffesiwn Gwarchodwyr Plant (£10.07). Ar sail arolwg 2021. Tybir bod hyn yn gymharol berthnasol i staff eraill sy'n gweithio yn y sector gofal plant a chwarae cofrestredig yn ehangach. Mae’r ffigurau wedi'u codi 30% i adlewyrchu argostau. [↑](#footnote-ref-15)